8.		Návrh na úpravu styku maloletého dieťaťa s blízkymi osobami 
			zomretého manžela (§ 36 ods. 2 Zákona o rodine)
Okresnému súdu
Rožňava
V Rožňave dňa 3. 11. 2022
Vec maloletého: 	Juraja Kolesára, nar. 7. 6. 2009 bytom u matky, Jarná 25, Rožňava, št. obč. SR
Dieťa rodičov:	Jozefíny Kolesárovej, nar. 12. 2. 1978, bytom Jarná 25, Rožňava, št. obč. SR a neb. Karola Kolesára
návrh starej matky Etely Kolesárovej, nar. 7. 7. 1953 bytom Rožňava, Zimná 6, št. obč. SR
o úpravu styku s maloletým
I.
Z manželstva môjho t. č. neb. syna Karola Kolesára s Jozefínou Kolesárovou pochádza maloletý Juraj Kolesár, nar. 7. 6. 2009. S maloletým sme za života môjho syna spolu trávili (do roku 2020 aj spolu s mojim t. č. neb. manželom Danielom Kolesárom) skoro každý deň. Opatrovala som ho aj v čase výkonu práce rodičov a vytvoril sa medzi nami veľmi silný citový vzťah, maloletý bol v mojej prítomnosti spokojný a veselý, navykol si na mňa. Mám maloletého veľmi rada, o to viac ma mrzí, že po smrti môjho syna mi matka maloletého neumožňuje stýkať sa s ním. Odmieta so mnou aj akokoľvek komunikovať. 
Dôkazy:
–	Rodný list
–	Úmrtný list otca maloletého
–	Výsluch matky maloletého
–	Výsluch navrhovateľky
II.
Vzhľadom k vyššie uvedenému mám za to, že úprava styku maloletého so mnou ako jeho starou matkou je v jeho záujme a keďže s matkou maloletého nie je možné sa o styku s maloletým dohodnúť, navrhujem, aby súd po vykonanom dokazovaní vydal nasledovný
rozsudok:
Súd upravuje styk maloletého Juraja Kolesára, nar. 7. 6. 2009 so starou matkou Etelou Kolesárovou, nar. 7. 7. 1953 tak, že stará matka je oprávnená stretávať sa s maloletým každý párny týždeň od piatku 16.00 hod. do soboty 18.00 hod. s tým, že maloletého si prevezme a po ukončení styku odovzdá v mieste bydliska matky.
Etela Kolesárová
Poznámky k vzoru
Ak manželstvo, z ktorého pochádzajú maloleté deti, zaniklo smrťou alebo vyhlásením jedného z manželov za mŕtveho a ak je to potrebné v záujme maloletého dieťaťa a ak to vyžadujú pomery v rodine, môže súd na návrh upraviť styk maloletého dieťaťa s blízkymi osobami zomrelého manžela alebo manžela, ktorý bol vyhlásený za mŕtveho. Ustanovenie § 25 Zákona o rodine sa použije primerane.
Na konanie je miestne príslušný okresný súd, v obvode ktorého má maloletý v čase začatia konania bydlisko (t. j. faktický dlhodobý pobyt) určené dohodou rodičov alebo iným zákonným spôsobom, pričom konanie je oslobodené od súdnych poplatkov.